తెలంగాణ స్టేట్ ఇన్నోవేషన్ సెల్

తెలంగాణ స్టేట్ ఇన్నోవేషన్ సెల్, తెలంగాణ ప్రభుత్వంలోని సమాచార, సాంకేతిక శాఖకు చెందిన ఒక విభాగం. తెలంగాణ రాష్ట్రంలో సరికొత్త ఆవిష్కరణలు జరగాలనే లక్ష్యంతో ఈ తెలంగాణ స్టేట్‌ ఇన్నోవేషన్‌ సెల్‌ ఏర్పాటు చేయబడింది.

ప్రారంభం 
తెలంగాణ రాష్ట్రంలో ఆవిష్కరణల సంస్కృతిని నిర్మించడంకోసం, పెంపొందించడంకోసం తెలంగాణ రాష్ట్ర ఇన్నోవేషన్ పాలసీ కింద 2017లో తెలంగాణ రాష్ట్ర ఐటీ, పరిశ్రమల శాఖామంత్రి కేటీఆర్ ఈ సెల్ ను ప్రారంభించాడు. ఆవిష్కర్తలు, స్టార్ట్-అప్‌లు, వ్యవస్థాపకులు మొదలైన వారికి ఈ సెల్ ప్రోత్సాహం అందిస్తోంది. హైదరాబాద్‌ కేంద్రంగా కార్యకలాపాలు నిర్వహిస్తున్న అనేక స్టార్టప్‌లకు ఈ సెల్ సహకారం అందించడంతో వివిధ రకాల ఆవిష్కరణలు జరుగుతున్నాయి.

లక్ష్యాలు 

 పాఠశాలలుథాయి నుండే ఆవిష్కరణ సంస్కృతిని నిర్మించడం
 ప్రభుత్వం, పరిపాలన స్థాయిలో ఆవిష్కరణలను ప్రచారం చేయడం, పెంపొందించడం
 రాష్ట్రవ్యాప్తంగా ఆవిష్కరణలను ప్రోత్సహించి, సహాయం అందించడం

ఆవిష్కరణలు 
టీఎస్‌ఐఐసీ ఆధ్వర్యంలో 2022 అక్టోబరు 19న టి హబ్ 2 వేదికగా జరిగిన 'మన ఇన్నోవేటర్స్‌ కథలు' అనే కార్యక్రమంలో గ్రామీణుల ఆవిష్కరణలు ప్రదర్శించబడ్డాయి. సమస్య మీది.. పరిష్కారం మాది అనే కాన్సెప్టుతో రైతులు, వృద్ధులు, ఇతర వర్గాలు ఎదుర్కొంటున్న సమస్యలకు చక్కటి పరిష్కారమార్గాలను చూపేవిధంగా ఆవిష్కరణలు ఉన్నాయి. తెలంగాణ రాష్ట్ర ఇన్నోవేషన్ సెల్ రూపొందించిన ఇంటింటా ఇన్నోవేటర్‌ కార్యక్రమం ద్వారా రాష్ట్రంలోని అన్ని జిల్లాలు, గ్రామాలకు ఇన్నోవేషన్ గురించి తెలిసేలా చేసింది. ఎంపిక చేసిన 23 గ్రామీణ ఆవిష్కరణల్లో 21 ఆవిష్కరణల గురించి తెలుసుకున్న పెట్టుబడిదారులు 21 ఆవిష్కరణల్లో 49మంది పెట్టుబడి పెట్టేందుకు ముందుకువచ్చారు.

ఇతర వివరాలు 

 గ్రామీణ స్థాయిలో సరికొత్త ఆవిష్కరణలు జరగాలనే లక్ష్యంతో, గ్రామీణ ప్రజల సమస్యలకు పరిష్కారం చూపేందుకు కృషిచేస్తున్న స్టార్టప్‌ నిర్వాహకులను ప్రోత్సహించేందుకు నిర్వహిస్తున్న ‘విలేజ్‌ ఇన్నోవేషన్‌ ఛాలెంజ్‌’ను 2022, మార్చి 12న రాష్ట్ర ఐటీ, పరిశ్రమలశాఖ ముఖ్య కార్యదర్శి జయేశ్‌ రంజన్‌ ప్రారంభించాడు.
 తెలంగాణ రాష్ట్ర పారిశ్రామిక మౌలిక సదుపాయాల సంస్థ (టీఎస్‌ఐఐసీ) ఆధ్వర్యంలో తెలంగాణ స్టేట్ ఇన్నోవేషన్ సెల్ విభాగం నుండి గ్రామీణ ప్రాంతాల్లో ఆర్థికవృద్ధి, ఉపాధి కల్పనకు ఉపయోగపడుతున్న స్టార్టప్‌లకు ఆర్థిక చేయూతనందించేందుకు ఆయా స్టార్టప్‌లకు రూ.30 లక్షల వరకు ఆర్థిక సాయం అందజేస్తోంది.
 తెలంగాణలోని గ్రామీణ ప్రాంతాలకు చెందిన ఆవిష్కర్తలు, వ్యవస్థాపకులు, విద్యార్థులు వ్యవసాయ అనుబంధ ఆవిష్కరణలను అర్థం చేసుకోవడానికి, అభివృద్ధి చేయడానికి పరస్పర సహకారం కోసం ఆచార్య జయశంకర్ వ్యవసాయ విశ్వవిద్యాలయం, తెలంగాణ స్టేట్ ఇన్నోవేషన్ సెల్ ల మధ్య సంస్థాగత ఒప్పందం జరిగింది.

మూలాలు

బయటి లంకెలు 
 అధికారిక వెబ్సైటు

తెలంగాణ ప్రభుత్వ ఆవిష్కరణలు